กรณีศึกษา Ferrari กำลังเร่งสปีด เข้าสู่วงการแบรนด์หรู
ถ้าพูดถึงชื่อของ “Ferrari” เชื่อว่าแทบทุกคน คงจะต้องนึกถึงรถสปอร์ตความเร็วสูง ราคาแพง แต่เมื่อไม่นานมานี้ ได้มีข่าวความเคลื่อนไหวครั้งสำคัญ ซึ่งอาจทำให้ภาพที่ผู้บริโภคนึกถึง Ferrari เปลี่ยนไปอย่างมากในอนาคต  นั่นคือ การที่บริษัทกำลังขยายธุรกิจ ไปสู่อุตสาหกรรม “แบรนด์หรู” ไม่ว่าจะเป็น เสื้อผ้าแฟชั่น หรือสินค้าไลฟ์สไตล์ประเภทต่าง ๆ  การเดินทางบนถนนเส้นใหม่ของ Ferrari ในครั้งนี้ น่าสนใจอย่างไร ? ลงทุนแมนจะเล่าให้ฟัง 
2 ก.ค. 2564

กรณีศึกษา Ferrari กำลังเร่งสปีด เข้าสู่วงการแบรนด์หรู /โดย ลงทุนแมน
ถ้าพูดถึงชื่อของ “Ferrari”
เชื่อว่าแทบทุกคน คงจะต้องนึกถึงรถสปอร์ตความเร็วสูง ราคาแพง
แต่เมื่อไม่นานมานี้ ได้มีข่าวความเคลื่อนไหวครั้งสำคัญ
ซึ่งอาจทำให้ภาพที่ผู้บริโภคนึกถึง Ferrari เปลี่ยนไปอย่างมากในอนาคต
นั่นคือ การที่บริษัทกำลังขยายธุรกิจ ไปสู่อุตสาหกรรม “แบรนด์หรู”
ไม่ว่าจะเป็น เสื้อผ้าแฟชั่น หรือสินค้าไลฟ์สไตล์ประเภทต่าง ๆ
การเดินทางบนถนนเส้นใหม่ของ Ferrari ในครั้งนี้ น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Ferrari เป็นบริษัทผลิตรถยนต์ จากประเทศอิตาลี
ก่อตั้งขึ้นเมื่อปี 1939 โดยคุณ Enzo Ferrari
เขาเริ่มต้นมาจากการเป็นนักทดสอบรถ และนักแข่งรถ 
ก่อนหันมาเปิดบริษัทผลิตรถยนต์ และพัฒนารถแข่งรุ่นของตัวเองได้สำเร็จ
ผ่านไปกว่า 80 ปี Ferrari ก็ได้ก้าวขึ้นมาเป็นค่ายรถสปอร์ตชั้นนำของโลก
ปัจจุบันมีมูลค่าบริษัทอยู่ที่ประมาณ 1.6 ล้านล้านบาท
เรามาดูผลประกอบการของ Ferrari ในปี 2020
รายได้ 131,400 ล้านบาท ลดลง 8%
กำไร 23,000 ล้านบาท ลดลง 13%
โดยบริษัทมีสัดส่วนรายได้มาจาก 
- ธุรกิจรถยนต์และส่วนประกอบ 82%
- ธุรกิจรับจ้างผลิตเครื่องยนต์ให้ผู้ผลิตรถยนต์รายอื่น 4%
- ธุรกิจสปอนเซอร์และการขายสินค้าเชิงพาณิชย์ 11%
- ธุรกิจอื่น ๆ 3%
จะเห็นได้ว่า Ferrari พึ่งพารายได้หลัก มาจากธุรกิจรถยนต์
ซึ่งปีที่แล้ว บริษัทมียอดส่งมอบรถยนต์ อยู่ที่ 9,119 คัน ลดลงราว 10%
เนื่องจากโรงงานผลิตและช่องทางจำหน่าย ได้รับผลกระทบจากการระบาดของโควิด 19
ทำให้ผลการดำเนินงานโดยรวมของบริษัท ปรับตัวลดลง
ด้วยเหตุนี้ Ferrari จึงมีแนวคิดที่จะมองหาโอกาสในธุรกิจใหม่ ๆ เพื่อให้บริษัทสามารถเติบโตได้อย่างยั่งยืนมากขึ้น แม้ต้องเผชิญกับวิกฤติใด ๆ ก็ตาม
ซึ่งถ้าพิจารณาจากข้อมูลสัดส่วนรายได้
ธุรกิจที่มีความสำคัญรองลงมา ก็คือ การขายสินค้าแบรนด์ Ferrari
ในอดีต สินค้าที่ Ferrari วางขายเชิงพาณิชย์ ส่วนใหญ่จะเกี่ยวข้องกับภาพลักษณ์แบรนด์รถยนต์
เช่น เสื้อผ้าหรือเครื่องประดับ ที่มีโลโกม้าลำพอง
อย่างไรก็ตาม บริษัทก็มองว่า มูลค่าแบรนด์ Ferrari ไม่ได้จำกัดอยู่แค่ รถสปอร์ต เท่านั้น
แต่สื่อความหมายครอบคลุมถึง ความหรูหรา, ความเป็นเลิศ และไลฟ์สไตล์ที่คล่องแคล่วรวดเร็ว
ซึ่งน่าจะสามารถนำไปใช้พัฒนาสินค้าชนิดอื่น ๆ มาขายได้
ทำให้เมื่อเดือนมิถุนายน 2021 ที่ผ่านมา
Ferrari จึงตัดสินใจก้าวเข้าสู่ธุรกิจ “แบรนด์หรู”
โดยได้เปิดตัวคอลเลกชันเสื้อผ้าของตัวเอง ผ่านการจัดงานเดินแฟชั่นโชว์ บนสายพานผลิตรถยนต์ Ferrari ที่โรงงานในเมืองมาราเนลโล ประเทศอิตาลี
ซึ่งชุดต่าง ๆ นั้นถูกออกแบบโดยอดีตดีไซเนอร์ของ Armani ชื่อว่าคุณ Rocco Iannone
ที่เน้นเสื้อผ้าสีสันฉูดฉาด และใช้วัสดุคุณภาพดี เพื่อแสดงถึงความหรูหราของแบรนด์
โดยมีตั้งแต่เสื้อยืด ราคา 7,600 บาท ไปจนถึงเสื้อโคต ราคา 110,000 บาท
นอกจากนั้น Ferrari ยังวางแผนผลิตสินค้าไลฟ์สไตล์ประเภทอื่นเพิ่มเติม เช่น
ร่วมมือกับ Puma พัฒนาคอลเลกชันรองเท้า
ร่วมมือกับ Ray-Ban พัฒนาคอลเลกชันแว่นกันแดด
รวมไปถึงการเปิดร้านอาหาร ร่วมกับเชฟระดับมิชลิน เพื่อตอบโจทย์ความหรูหราในชีวิตประจำวันแบบครบวงจร อีกด้วย
ทั้งนี้ Ferrari คาดว่าธุรกิจแบรนด์หรู จะช่วยให้บริษัทมีฐานลูกค้าที่เป็นกลุ่ม Gen Z และผู้หญิงมากขึ้น จากเดิมที่ส่วนใหญ่เป็นลูกค้าผู้ชายที่ชื่นชอบรถสปอร์ต
ซึ่งบริษัทตั้งเป้าหมายเอาไว้ว่า กำไรจากธุรกิจแบรนด์หรู จะต้องมีสัดส่วนสูงกว่า 10% ของกำไรทั้งหมด ภายใน 7-10 ปีข้างหน้า
เรื่องราวนี้คงเป็นกรณีศึกษาที่น่าสนใจ สำหรับการขยายธุรกิจ
ซึ่งเราต้องมองให้ออกเสียก่อนว่า อะไรคือภาพใหญ่
อย่างในกรณีของ Ferrari ที่หากบริษัทมองอยู่แค่ในอุตสาหกรรมรถยนต์ 
ก็อาจหาทางพัฒนารถสปอร์ตรุ่นใหม่ ๆ ที่มีคุณภาพสูงขึ้น เพื่อสร้างการเติบโต
แต่ถ้ามองให้กว้างขึ้นว่า “มูลค่าแบรนด์” ของบริษัท สามารถนำไปต่อยอดอะไรได้บ้าง
อาจทำให้เกิดโอกาสทางธุรกิจขึ้นอีกมากมาย แบบไร้ขีดจำกัด
และในอนาคต รถสปอร์ต คงกลายเป็นเพียงแค่หนึ่งในสินค้าหรูของ Ferrari เท่านั้น
ก็ไม่แน่ว่าต่อไป เมื่อพูดถึงอุตสาหกรรมแบรนด์หรู 
นอกจากบริษัทยักษ์ใหญ่ จากประเทศฝรั่งเศส 
อย่าง LVMH เจ้าของแบรนด์ Louis Vuitton 
หรือ Kering เจ้าของแบรนด์ Gucci แล้ว
อาจจะมี Ferrari จากประเทศอิตาลี เข้ามาแข่งขันอย่างสูสีอีกราย ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-